Himma dai Matasa: Mace mai sana′ar walda | Himma dai Matasa | DW | 15.04.2020
Himma dai Matasa: Mace mai sana'ar walda
Wata matashiya a jihar Bauchi da ke Najeriya, ta kama sana'ar walda, inda ta ce da wannan sana'ar ta dauki nauyin karatunta har ta kammala.
Matashiyar ta ce bayan da ta kammala karatun nata, ta ci gaba da sana'arta ta walda ba tare da jin cewa ta fi karfin yin ta ba, duk kuwa da matakin karatun da ta samu. Matashiyar dai na da wasu matasa maza a karkashinta da suma ke samun na sawa a bakin salati cikin sana'ar ta walda.
Ita dai sana'ar walda musamman ma a arewacin Najeriya, an fi sanin maza da ita, amma duk da haka wannan bai hana Rabi'atu Muhammad dagewa wurin ganin ta kware cikin sana'ar ta walda ba, duk kuwa da irin matsalolin da ta yi ta cin karo da su yayin koyon sana'ar. Wannan ne ma ya sanya jama'a ke mata kirari da mace mai kamar maza saboda kwazonta a bakin aikinta.
Wasu daga cikin matasan da ke aiki a shagon Rabi'atu sun bayyana cewa ganin rashin alfanun zama haka ba tare da motsawa domin neman na kansu ba, shi ne dalilin da ya sanya suka koyi aikin waldar kuma suke alfahari da ita kasancewar ta musu riga da wando.
Rahoton Matashiya mai yin sana'ar walda a jihar Bauchi da ke Najeriya
Kwanan wata 15.04.2020
Muhimman kalmomi Himma dai Matasa, Bauchi, Walda, Matasa
Permalink https://p.dw.com/p/3aw8O